[pic] | EUROOPA ÜHENDUSTE KOMISJON |

Brüssel 20.5.2009

KOM(2009) 237 lõplik

KOMISJONI ARUANNE EUROOPA PARLAMENDILE JA NÕUKOGULE

nõukogu määruse (EÜ) nr 814/2000 (ühise põllumajanduspoliitikaga seotud teavitamismeetmete kohta) rakendamise kohta {SEC(2009) 684}

KOMISJONI ARUANNE EUROOPA PARLAMENDILE JA NÕUKOGULE

nõukogu määruse (EÜ) nr 814/2000(ühise põllumajanduspoliitikaga seotud teavitamismeetmete kohta) rakendamise kohta

I. Sissejuhatus

Käesolevas aruandes käsitletakse nõukogu määruse (EÜ) nr 814/2000 rakendamist ajavahemikul 2007–2008.

Ühisest põllumajanduspoliitikast teavitamise meetmete eesmärgid on määruse (EÜ) nr 814/2000 kohaselt järgmised:

aidata selgitada ühist põllumajanduspoliitikat (ÜPP) ning seda rakendada ja arendada; |

edendada Euroopa põllumajandusmudelit ja aidata inimestel seda mõista; |

teavitada põllumajandustootjaid ja teisi maapiirkondade elanikke; |

tõsta üldist teadlikkust ühise põllumajanduspoliitika valdkondade ja eesmärkide kohta. |

- Meetmed jagunevad kahe põhikategooria vahel:

kolmandast isikust organisatsioonide esitatud, Euroopa Põllumajanduse Arendus- ja Tagatisfondi (EAGF) poolt kaasrahastatavad meetmed, mis võivad olla kas iga-aastased tööprogrammid või erimeetmed (toetused); |

komisjoni algatatud meetmed, mida rahastatakse 100 % ulatuses Euroopa Põllumajanduse Arendus- ja Tagatisfondist (edaspidi „otsesed meetmed”). |

- Nõukogu otsustas (määruse (EÜ) nr 814/2000 artikkel 8), et iga kahe aasta järel tuleb esitada Euroopa Parlamendile ja nõukogule aruanne kõnealuse määruse rakendamise kohta. Käesolev aruanne on järjekorras kolmas. Esimene aruanne, mis hõlmas ajavahemikku2000–2002, esitati 2003. aasta mais[1]. Ajavahemikku 2003–2006 käsitlev teine aruanne ilmus 2007. aasta juunis[2].

Käesolevas tekstis osutatud lisad on esitatud komisjoni talituste töödokumendis.

II. Eelarve

Eelarverealt 05 08 06 oli 2007. aastal teavitamismeetmete jaoks ette nähtud sama eelarve (6,5 miljonit eurot) kui 2006. aastal. 2008. aastal suurendati eelarvet 7 miljoni euroni.

Jaotus komisjoni võetud meetmete ja kaasrahastatavate meetmete (toetused) vahel oli järgmine:

2006: otsesed meetmed (3 700 000 EUR) (57 %) – toetused (2 800 000 EUR) (43 %)

2007: otsesed meetmed (3 900 000 EUR) (60 %) – toetused (2 600 000 EUR) (40 %)

2008: otsesed meetmed (4 000 000 EUR) (57 %) – toetused (3 000 000 EUR) (43 %).

Kulukohustustega seotud eelarve täitmine oli 2007. aastal 88 % ja 2008. aastal 91 %. See kajastab aruandeperioodil toetusteks eraldatud eelarve püsivat täituvust.

III. Rahastatud meetmete jaotus (kulukohustuste järgi)

Nõukogu määruse (EÜ) nr 814/2000 rakendamist käsitlevas esimeses aruandes, mis hõlmas ajavahemikku 2000–2002, märgiti toetustega seotud rakenduseeskirjade läbivaatamist ja võetud meetmete märkimisväärset täiendamist (lihtsustamine, suurem läbipaistvus, kavandatud teavitamismeetmete parem hindamine, teavitamises kasutatavate sõnumite parem määratlemine ja levitamine). Ajavahemikku 2003–2006 hõlmavas teises aruandes võeti arvesse kõnealuse määruse kohaselt võetud meetmete sellise hindamise tulemusi, mis teostati komisjoni hindamispoliitika (2000–2005) konkreetses raamistikus[3]; aruandes kirjeldati kehtestatud strateegiat ning Euroopa Komisjoni kommunikatsioonipoliitika rakendamiseks võetud meetmeid, mille eesmärk oli parandada kodanike arusaamist EList. Ajavahemikul 2007–2008 jätkati kõnealust strateegiat. Elanikkonna ja maapiirkondade sidusrühmade ühisest põllumajanduspoliitikast arusaamise parandamise püüdlused muutusid ulatuslikumaks ja tõhusamaks. Kaasrahastatavaid meetmeid käsitlev iga-aastane konkursikutse vaadati läbi, et soodustada mittepõllumajandusorganisatsioonide laialdast kaasamist ja laiemale üldsusele suunatud meetmete rakendamist[4]. Üldiselt pöörati erilist tähelepanu uute konkreetsete sihtrühmade vajaduste väljaselgitamisele, asjakohaste sõnumite paremale määratlemisele, teavitamismeetmetele ja levitamisstrateegiatele ning hindamisele ja tagasisidele, et saavutada määruse eesmärke.

1. Toetused (kolmandast isikust organisatsioonide algatusel võetud teavitamismeetmed)

Lisaks aruandeperioodil võetud meetmetele, sealhulgas seminarid ja konverentsid, on rõhutatud selle eelarverea kasutamist muu hulgas teabekampaaniate, sealhulgas tele- ja raadioprogrammide ning audiovisuaaltoodangu kaasrahastamiseks.

Kõnealuses määruses on kavandatud kahte liiki meetmed: teavitamise erimeetmed ja iga-aastased tööprogrammid. Teavitamise erimeede on ajaliselt ja ruumiliselt piiratud teavitamismeede, mida rakendatakse ühe eelarve alusel. Iga-aastane tööprogramm on kahest kuni viiest teavitamise erimeetmest koosnev kogum. 2008. aasta jaoks otsustati säilitada vaid teavitamise erimeetmed, mis käsitlevad iga-aastase konkursikutse kaasrahastamist asjaomasel aastal. Eesmärk oli nii toetuskava edasine lihtsustamine kui ka suuremale hulgale toetusesaajatele vahendite jaotamise tagamine.

Eespool osutatud meetmeid rahastatakse kuni 50 % ulatuses abikõlblikest kuludest. Rakendusmääruses ja konkursikutses täpsustatud erandjuhtudel võib neid rahastada kuni 75 % ulatuses. Aruandeperioodil rahastati vaid kahte meedet (kokku 106 meetmest) rohkem kui 50 % ulatuses, mõlemaid 2008. aastal. Üks meede oli seotud ELi tasandi organisatsiooni korraldatud seminaridega, mis käsitlesid mahepõllumajandusliku toidu ja mahepõllumajanduse osa ÜPP edasises arengus (68,69 %); teine oli ÜPP-d käsitlev teabekampaania ELi kaheteistkümnes uues liikmesriigis (75 %). Neid peeti eriti huvipakkuvaks konkursikutses sätestatud kriteeriumide seisukohast, rõhutades elanikkonnale suunatud asjakohasust, kõrget tehnilist kvaliteeti ja kulutasuvust ning levitamiskavade tõhusust, millega tagatakse teabe levitamine võimalikult suurele osale elanikkonnast.

2007. aasta konkursikutsete raames kaasrahastati 12 programmi ja 27 erimeedet. Tuleks märkida, et iga programm sisaldab mitut meedet ja et kõnealused 12 rahastatud programmi sisaldasid 32 erimeedet, mis moodustab 2007. aasta kohta kokku 59 meedet. 2008. aastal kaasrahastati 47 erimeedet, mis teeb kahe aasta kohta kokku 106 meedet. Lisaks sellele oli vaja eelmiste aastate kolme meedet uuesti kaasrahastada 2008. aasta eelarve alusel, kuna kõnealuseid meetmeid ei lõpetatud asjaomasel eelarveaastal õigel ajal. Toetati 62 konverentsi ja seminari, 26 teabekampaaniat, 9 audiovisuaalset toodet, 5 trükist, 2 messidest osavõttu, ühte külaskäiku ja ühte ÜPP-d käsitlevat e-õppe programmi.

Aruandeperioodil antud toetused olid seotud järgmiste teemadega: ÜPP üldiselt (9), ÜPP reform (42), ÜPP tulevik (15), maaelu areng (19), ühine turukorraldus, sh veini, puu- ja köögivilja ning piimaga seotud turukorraldus, (9), mahepõllumajandus (5), säästev areng (3), kvaliteet (2), muud (2).

[pic]Ajavahemikul 2007–2008 suurenenud audiovisuaalsete meetmete arv annab tunnistust sellest, et tänu audiovisuaalsete projektide potentsiaalile hõlmata suuremat osa elanikkonnast, on nende olulisus iga-aastastes konkursikutsetes suurenenud. Osa meetmeid oli seotud õpilaste põllumajandusalase koolitusega.

Toetusesaajate liigid olid järgmised: põllumajanduslikud kutseorganisatsioonid (39), valitsusvälised organisatsioonid / ühingud (30), erasektor (20), piirkondlikud ja kohalikud asutused (17).

[pic]Need hõlmasid ka keskkonna- ja maaelu arengu organisatsioone ELi tasandil. Toetusesaajate nimekirjas olid ka meediaasutused, ülikoolid ja riiklikud põllumajandusettevõtjate organisatsioonid (sageli ELi tasandi organisatsioonide liikmed). Kaasrahastatud meetmete puhul kasutasid toetusesaajad võimalust kaasata projektide teostamisse partnerina muid organisatsioone.

Järgmises tabelis on esitatud liikmesriikidele laekunud ja edukate taotluste arv.

Tabel 1

[pic]

I lisas on ülevaade aruandeperioodil antud toetustest. Täpsemad andmed üksiktoetuste kohta on kättesaadavad Europa portaali veebilehel: http://ec.europa.eu/agriculture/grants/capinfo/index_en.htm

Konkursikutsetes eelistati kaasrahastatud meetmeid, millel on suur lisandväärtus ja kus kasutatakse rohkem kui ühte meediaelementi. Nagu ka varem, pöörati erilist tähelepanu sihtauditooriumide paremale määratlemisele ja teabe levitamisele. Samuti paluti taotlejatel esitada kavandatava projekti meediakava, milles tuli märkida projekti täideviimise, sõnumi edastamise ja projekti tõhususe mõõtmise üksikasjad. On oluline rõhutada, et nii aruandeperioodil kui ka varem jõudis märkimisväärne arv kaasrahastatud meetmetest vahetutest osalejatest laiema avalikkuseni tänu erialase ajakirjanduse ja massiteabevahendite võimendavale mõjule ning Interneti kui levitamisvahendi laialdasemale kasutamisele.

Ajavahemikul 2007–2008 kuulusid toetusesaajate hulka taas mitmed sotsiaal- ja kutseorganisatsioonid, mille peakontor on sageli Belgias. Oluline osa kaasrahastatud meetmetest võeti endiselt Itaalias, mis annab tunnistust kõnealuse riigi suurest huvist. Seevastu aga ELi põhjaosas oli huvi endiselt üsna tagasihoidlik.

Tuleb lisada, et suurenes uute liikmesriikide esitatud taotluste hulk, mis seni oli väga väike. Selleks on kaks põhjust. Esiteks on komisjoni talitused teinud suuremaid jõupingutusi, et kõnealustes riikides konkursikutsete kohta teadlikkust tõsta. Teiseks soodustati kõnealusel ajavahemikul uutes liikmesriikides tõhusalt konkreetseid teavitamismeetmeid. Komisjoni talitused jätkavad võimaluste uurimist, et suurendada kasvanud teadlikkust kaasrahastatud meetmete kohta.

2. Komisjoni algatusel võetud teavitamismeetmed

Aastatel 2007–2008, samuti nagu eelmisel perioodil, rahastati komisjoni algatusel suurt hulka meetmeid. Need viidi sageli ellu välise tehnilise abiga. Kõnealuste meetmete jaoks oli 2007. aastal eelarvest ette nähtud ligikaudu 60 % ja 2008. aastal umbes 57 %.

II lisas on esitatud üksikasjalikud andmed kõikide ajavahemikul 2007–2008 teavitamise valdkonnaga seotud komisjoni algatuste ja nende kulude kohta.

Konverentsid

Ajavahemikul 2007–2008 jätkus konverentside organiseerimisega seotud koostöö liikmesriikide, Euroopa Parlamendi ja Euroopa Komisjoni muude osakondade ning valitsusvälise sektoriga. Näiteks aitas komisjon Prantsusmaa Euroopa Liidu eesistujamaaks olemise ajal korraldada 3. juulil 2008 toiduga kindlustamise teemalist konverentsi „Kes toidab maailma?”. 2008. aasta juulis organiseeriti ka Zaragoza rahvusvahelise näituse „Vesi ja säästev areng” ELi paviljoni ürituste raames konverents, mis käsitles ELi osa põllumajanduse säästvas veekasutuses.

Nagu varemgi pakkusid konverentsid ka sel korral võimalust ulatuslikeks aruteludeks ja ELi poliitikat käsitlevateks mõttevahetusteks. Näiteks tõi 2007. aasta veebruaris Brüsselis korraldatud konverents „Toidu kvaliteeditõendid – põllumajandustoodetele lisandväärtuse andmine” kokku kõik huvitatud osalised (põllumajandusettevõtjad, tootjad, töötlejad, turustajad), et kõnealuse teema üle mõtteid vahetada. Sellega anti oluline panus põllumajanduse kvaliteedipoliitika ulatuslikuma läbivaatamise arutelusse. 2007. aasta aprillis osalesid EL 27 noored põllumajandustootjad koos põllumajanduse ja maaelu arengu volinikuga ELi põllumajanduse tulevikku käsitleval dialoogipäeval. Kõnealune üritus edastati otseülekandena veebitehnoloogiat kasutades.

2008. aasta oktoobris toimus Küprosel kõrgetasemeline maaelu arengut käsitlev üritus „Euroopa maapiirkonnad tegevuses: silmitsi homsete katsumustega”, millest võtsid osa väga erinevate sektorite esindajad – ministrid, põllumajandustootjad, sidusrühmad ja akadeemilised eksperdid, kes vahetasid ELi maapiirkondade probleeme käsitlevaid ideid ja kogemusi.

Menetluste vahendamine Interneti teel aitas kõnealuste küsimuste arutelusse kaasata suuremat hulka huvilisi.

Messidel osalemine / stendid

Komisjoni keskendumine „kohalikule tasandile” avaldas ka aastatel 2007–2008 mõju messide korraldusele. Tõhustati asjakohaste ürituste organiseerimisega seotud koostööd teiste ELi institutsioonide, liikmesriikide, kodanikuühiskonna organisatsioonide ning komisjoni teiste osakondadega. Messidel osalemine pani aluse ÜPP ja maaelu arengu poliitikaga seotud küsimusi käsitlevaks dialoogiks põllumajandustootjate, sidusrühmade ja elanikkonnaga. Koolilaste jaoks olid kavandatud eritegevused, sh sellised, mis on seotud parema toitumise soodustamise ning koolidele piima, puu- ja köögiviljade jagamise abikavade edendamisega. Ka edaspidi pööratakse erilist tähelepanu ürituste korraldamisele ja elanikkonnale asjakohaste sõnumite edastamisele.

Kõnealusel perioodil suurenes uute liikmesriikide osavõtt messidest. Samuti edendati kõnealustes riikides dialoogi maapiirkondade sidusrühmade ja kodanikuühiskonna organisatsioonidega.

Väljaanded

Trükistega seotud tegevus kajastas jätkuvalt nii õigusloomekava kui ka kommunikatsioonivajadusi käsitlevaid kõige värskemaid Eurobaromeetri ülevaateid. Endiselt olid huvi keskmes veinituru ühise korralduse reform, ühise põllumajanduspoliitika läbivaatamine ja kvaliteedipoliitika, mille kohta anti elanikkonna jaoks välja terve rida infolehti.

Aruandeperioodil arendati edasi elektroonilisi väljaandeid ning samuti suurenes elanikkonnale suunatud trükiste levitamisel Euroopa Komisjoni teavet vahendava võrgustiku kasutamine.

Veebileht

Põllumajanduse ja maaelu arengu veebilehte arendati aruandeperioodil edasi eelkõige kui ühist põllumajanduspoliitikat ja maaelu arengut käsitlevat erialase teabe olulist allikat.

1. oktoobril 2008 tehti ka täiendav oluline samm ÜPP läbipaistvuse suurendamise poole: ÜPP raames toetuse saajaid käsitlev peatükk, mis avati kaks aastat varem, hõlmab nüüd ka liikmesriikide veebilehtedega seotud linkide kogumikku, mis sisaldab teavet ÜPP raames toetuse saajate kohta (1. jaanuarist kuni 15. oktoobrini 2007 EAFRD rahalistest vahenditest tehtud maksed) vastavalt nõukogu määruse (EÜ) nr 1290/2005 (mida on muudetud nõukogu määrusega (EÜ) nr 1437/2007)[5] artiklile 44a ja komisjoni määrusele (EÜ) nr 259/2008[6]. 30. aprilliks 2009 avaldatakse teave ka EAGFi vahenditest toetuse saajate kohta Euroopa Komisjoni veebilehe kaudu ligipääsetavatel vastavate liikmesriikide veebilehtedel.

Korraldatud on viis veebipõhist arutelu (ÜPP läbivaatamise, koolidele puuvilja jagamise abikava, enim puudust kannatavatele isikutele toiduabi jaotamise programmi tuleviku, vähem soodsate piirkondade abikava läbivaatamise ja ELi põllumajandustoodete kvaliteedi poliitika kohta). Sidusrühmade ja elanikkonna panust vastavate õigusakti ettepanekute või muude meetmete ettevalmistamisel on komisjoni talitused arvesse võtnud või veel teevad seda.

2002. aastal loodud e-posti-põhist põllumajandusuudiste väljaannet „Agriculture News Digest” saadetakse praegu pidevalt rohkem kui 17 000 tellijale üle kogu maailma. Põllumajanduskaubandust käsitleva „Monitoring Agri-trade Policy (MAP)” uudiskirjade ja lühikokkuvõtete tellijate arv suurenes 3 750-ni.

Veebisisu korraldamise tehnoloogia ja interaktiivsete vahendite kasutamisega algasid 2008. aastal ettevalmistused komisjoni uue ühise kujundusega täiesti uue veebilehe jaoks; selle käivitamine on kavandatud 2009. aastaks.

Arvamusküsitlused

Põllumajanduse peadirektoraat kasutab jätkuvalt Eurobaromeetri uuringuid, et saada teada ELi kodanike arvamust põllumajanduse, ÜPP ja maaelu arengu kohta. Lisaks sellele teostati 2007. aastal viieteistkümnes liikmesriigis uuring kodanike hoiakuid ning põllumajandust ja ÜPP-d käsitlevate teadmiste taseme kohta. 2007. aastal teostati ka sidusrühmade kaardistamine ja tähelepandavuse audit, mis täiendasid teadmisi kõnealuste EL 27 sidusrühmade organisatsioonide ÜPP arutelule avalduva mõju kohta. Põllumajanduse ja maaelu arengu peadirektoraat kasutas saadud tulemusi jätkuvate kommunikatsiooniga seotud meetmete kavandamisel.

Lisaks sellele täiendati märkimisväärselt asjaomaste põllumajanduse ja maaelu arenguga seotud meediaväljaannete andmebaase.

Külaskäigud

Aastatel 2007–2008 jätkati peadirektoraadi vastastikuste külaskäikude programmiga laiema avalikkuse, eelkõige sidusrühmade ning üliõpilaste arusaamise parandamist seoses ÜPP ja maaelu arengu küsimustega.

Suurt tähelepanu pöörati ka ülikoolidega peetava dialoogi algatuse arengule. Tõhustati kontakti liikmesriikide ülikoolidega. Aruandeperioodil suurenes Euroopa põllumajanduse ja maaelu arengu poliitikat käsitlevate esitluste hulk, mis 2009. aastal veelgi suureneb.

IV. Kolmandate isikute algatustele antud toetuste ja komisjoni algatusel võetud teavitamismeetmete kulude osatähtsus (kulukohustused ja maksed)

2006 | 2007 | 2008 |

Toetused | Otsesed meetmed | Toetused | Otsesed meetmed | Toetused | Otsesed meetmed |

Ettenähtud eelarve | 2 800 000 | 3 700 000 | 2 600 000 | 3 900 000 | 3 000 000 | 4 000 000 |

Kulukohustused eurodes | 2 638 670 | 3 604 954 | 2 575 143 | 3 178 103 | 2 532 768 | 3 860 889 |

% | 94 % | 97 % | 99 % | 81 % | 84 % | 97 % |

Maksed | 1 578 865 | 2 779 904 | 1 702 568 | 2 767 295 | * | * |

(EUR)** |

* Andmed ei ole veel kättesaadavad – enamik meetmetest on veel töös.

** Kulukohustuste täitmise aasta ja järgmise aasta (n+1 reegel) kohta.

Tuleb märkida, et iga-aastased maksed on algselt võetud kulukohustustest alati väiksemad. Toetuste puhul võib seda seletada asjaoluga, et esiteks on toetatavate tegevuste lõplik maksumus paljudel juhtudel toetusesaaja poolt algselt kavandatust väiksem ning teiseks ei saa kõiki toetusesaajate deklareeritud kulutusi käsitada abikõlblikena. Komisjoni algatusel võetud meetmete puhul on erinevused väiksemad, kuna kulukohustustes on arvesse võetud kõiki võimalikke ettenähtud kulutusi, mis on mõnikord lõpuks algselt ettenähtud kulutustest väiksemad.

V. Põhiküsimusi käsitlevad teabekampaaniad

Ajavahemikul 2007–2008 organiseeriti põhiküsimusi käsitlevaid ulatuslikke teabekampaaniaid, et teavitada üldsust ÜPP reformist ja maaelu arengu osast. See oli vastavuses Euroopa Komisjoni kooskõlastatud kommunikatsioonipoliitika prioriteedi ning dialoogi ja arutelu vajadusega, et ELi ja selle kodanikke lähendada. Selle tulemusena tõhustas põllumajanduse ja maaelu arengu peadirektoraat üldsusele suunatud kommunikatsioonitööd; see kajastus 2006. aastal uuendatud kommunikatsioonistrateegias ja sellest tulenevates ülesannetes, mis on sätestatud nõukogu määruses (EÜ) nr 814/2000.

Nii kajastati veinisektori reformi käsitlevate komisjoni õigusakti ettepanekute vastuvõtmist[7] 4. juulil 2007 üheaegselt 15 liikmesriigis kõrgemate ametnike poolt pressile ja sidusrühmadele korraldatud infotundides ning põllumajanduse ja maaelu arengu voliniku pressikonverentsil Brüsselis. Kõnealustest infotundidest võttis osa rohkem kui 250 ajakirjanikku, kes esindasid erialast ja piirkondlikku meediat ning kohalikke tele- ja raadiojaamu. Seal osales ka rohkem kui 500 sidusrühma, kes esindasid paljusid kodanikuühiskonna organisatsioone, valitsusväliseid organisatsioone, piirkondlikke omavalitsusi ja keskvalitsusi ning institutsioone. Sarnane üritus korraldati 24. jaanuaril 2007, mis ajaliselt kattus puu- ja köögiviljasektori reformi käsitlevate komisjoni ettepanekute vastuvõtmisega[8].

Ulatuslikud olid ka ÜPP läbivaatamist käsitlevad teavitamismeetmed. Need töötati välja kahes etapis – esimene oli seotud komisjoni 20. novembri 2007. aasta teatisega,[9] millega olid hõlmatud sidusrühmade konverentsid, veebipõhised arutelud ning ürituste ja konverentside käigus tekkinud küsimustega seotud mõttevahetused. Kõnealust algatust kajastati ka eriväljaannetes ning ajakirjanduses ja veebipõhistes materjalides. Õigusakti ettepanekuid[10] käsitlev teine etapp hõlmas 20.–21. mail 2008 ulatuslikku teabekampaaniat, millesse olid virtuaalselt kaasatud kõik liikmesriigid. Taas rakendati kõrgemaid ametnikke kogu ELi sotsiaal- ja kutseorganisatsioonide ning massiteabevahendite esindajatele õigusakti ettepanekute esitlemisel, selgitamisel, arutlemisel ja mõttevahetustel. Kõnealustest märkimisväärse meediakajastusega infotundidest võttis osa rohkem kui 1000 sidusrühma ja 350 ajakirjanikku. See oli peamise tähtsusega kohaliku tasandi kommunikatsioonialgatus, mis kaasas kõiki huvitatud osalisi ning määratluse järgi ka üldsust.

2008. aastal arendati edasi koolipiima abikavaga ning koolidele puu- ja köögivilja jagamise abikavaga seotud teabe-, haridus- ja teadlikkuse tõstmise meetmeid, mis olid osa komisjoni sellistest püüdlustest tervise ja toitumise parandamise valdkonnas, mis on sätestatud valges raamatus „Toitumise, ülekaalulisuse ja rasvumisega seotud terviseküsimustega tegelemise Euroopa strateegia”[11]. Veebipõhist kampaaniat, sh koolides korraldatud üritusi ja fotovõistlust kasutati peamiselt koolipiima abikavaga seotud teabe levitamiseks. 2008. aasta detsembri olulisel konverentsil said kokku nii valitsusasutuste kui ka valitsusväliste asutuste ning kutseorganisatsioonide esindajad, teadlased, valitsusväliste organisatsioonide esindajad ja toitumisala eksperdid, et sõlmida kontakte ning jagada koolidele puu- ja köögivilja jagamise abikavaga seotud teavet ja parimaid kogemusi. Muu hulgas oli see heaks suunanäitajaks edasiste selle valdkonna teabemeetmete kavandamisel.

Kõnealused tõhusad teabealased püüdlused aitasid parandada nii üldsuse kui ka sidusrühmade arusaamist põllumajanduse ja maaelu arenguga seotud küsimustest.

VI. JÄRELDUS

Ajavahemikul 2007–2008 tõhustati püüdlusi, et suurendada ÜPP-st arusaamist ja selle tunnustamist elanikkonna hulgas ning et säilitada ja suurendada sidusrühmade toetust põllumajanduses ja maapiirkondades. Teabemeetmete kavandamisel pöörati rohkem tähelepanu kohalikule kontekstile. Parandati ja täiustati strateegilisi sõnumeid. Suurendati sünergiat valitsussektori ja valitsusvälise sektori ning erinevate kommunikatsioonivahendite vahel. Uuele ja nooremale auditooriumile suunatud meetmed arendati välja veebipõhiseid ja audiovisuaalseid vahendeid kasutades. Taas keskenduti nii kaasrahastatud kui ka komisjoni algatusel võetud meetmeid käsitleva teabe paremale levitamisele. Poliitika peamiste arengusuundade kohta korraldati pealinnades ulatuslikke teabekampaaniaid, millega kaasnesid meediale ja sidusrühmadele suunatud kõrgetasemelised infotunnid, pakkudes võimalust avatud ja otsekoheseks poliitikat käsitlevaks dialoogiks. Üldiselt aidati sellega määruse (EÜ) nr 814/2000 eesmärkide kohaselt kaasa nii maapiirkondade sidusrühmade kui ka elanikkonna paremale arusaamisele ÜPP eelistest ja maaelu arengu osast.

Lisad:

I lisa: | Tabelid ajavahemikul 2007–2008 antud toetuste kohta |

II lisa: | Ajavahemikul 2007–2008 komisjoni võetud otseste meetmete jaotus |

- [1] Komisjoni aruanne Euroopa Parlamendile ja nõukogule nõukogu määruse (EÜ) nr 814/2000 (ühise põllumajanduspoliitikaga seotud teavitamismeetmete kohta) rakendamise kohta (KOM(2003) 235 (lõplik), 8.5.2003).

[2] Komisjoni aruanne Euroopa Parlamendile ja nõukogule nõukogu määruse (EÜ) nr 814/2000 (ühise põllumajanduspoliitikaga seotud teavitamismeetmete kohta) rakendamise kohta (KOM(2007) 324 (lõplik), 13.6.2007).

[3] Euroopa Komisjon, põllumajanduse peadirektoraadi leping AGRI 2005/0421, ühist põllumajanduspoliitikat käsitleva teabepoliitika hindamine, detsember 2006.

[4] ELT C 236, 30.9.2006, lk 71; ELT C 238, 10.10.2007, lk 9.

[5] ELT L 322, 7.12.2007, lk 1.

[6] ELT L 76, 19.3.2008, lk 28.

[7] KOM(2007) 372 (lõplik), 4.7.2007.

[8] KOM(2007) 17 (lõplik), 24.1.2007.

[9] KOM(2007) 722 (lõplik), 20.11.2007.

[10] KOM(2008) 306 (lõplik), 20.5.2008.

[11] KOM(2007) 279 (lõplik), 30.5.2007.